
ASPECTE CONTRADICTORII ÎN OPERA LUI R P. PANAITESCU 
SLAVONISMUL ÎN ISTORIA CULTURALA A ROMÂNILOR. 


Denis Căprăroiu 


Specificul istoriei medievale româneşti, al cărui contur şi fond au 
suscitat constant opinii de o adversitate ce a mers, uneori, până la anulare 
reciprocă, a impus existenţa unei istoriografii, ea însăşi posesoare a unei 
istorii proprii, bogată în disonanţe. Amplitudinea contrastelor poate fi pusă 
pe seama parcimoniei izvoarelor, a căror eficienţă a fost înlocuită frecvent - 
în încercarea de reconstituire a unor fenomene profunde prin semnificaţie şi 
urmări - de către raţionamentele inductive sau deductive. în aceste 
circumstanţe, reluarea cu caracter polemic a unor probleme ce privesc atât 
istoria, cât şi discursul asupra ei, îşi păstrează un caracter eurisitc, în bună 
măsură eficient. 

în această ordine de idei, deşi articolul nostru nu are intenţia de a 
contesta opiniile unor cercetători consacraţi, buni cunoscători ai vieţii şi 
operei lui P. P. Panaitescu, suntem obligaţi să începem prin a face referire la 
câteva rânduri prezente în postfaţa la a doua ediţie a Interpretărilor 
româneşti 1 , şi care cuprind, considerăm noi, unele aprecieri eronate cu 
privire la creaţia istoricului în discuţie. Astfel, atribuind Introducereii la 
istoria culturii româneşti 2 valoarea unui discurs ce încoronează întreaga 
operă a marelui istoric, autorii acestor rânduri declară: “Când va fi constatat 
că sfârşitul este negândit de aproape, liberat de constrângerile ideologice 
cărora le plătise un tribut neaşteptat de mare, a dorit să lase, în chip 
testamentar, o carte în care să exprime, clar şi fără temeri, convingerile sale 
asupra istoriei medievale româneşti." 3 . Mai mult decât atât, aceştia 
consideră Interpretările româneşti şi Introducerea la istoria culturii 
româneşti ca fiind două cărţi "despărţite de un răstimp de două decenii doar 
prin datele de apariţie" 4 , "ieşite din aceleaşi preocupări şi din aplicarea 
aceleiaşi metode" 5 . 

Deşi nu încercăm să punem la îndoială buna-credinţă a autorilor 
acestor rânduri, evidenta univocitate ce caracterizează opiniile lor poate fi 
repusă în discuţie de o analiză atentă, diferit fundamentată, a celor două 
creaţii-reper din opera lui P. P. Panaitescu. Astfel, abordând aici numai una 
din numeroasele contradicţii ce caracterizează opiniile acestuia în legătură 
cu diverse fenomene determinante în istoria noastră medievală, putem 
constata, într-o proiecţie care nu am dori să afecteze nicicum memoria 
acestui istoric de excepţie, faptul că susţinerea credinţelor sale ştiinţifice 
înregistrează uneori o surprinzătoare lipsă de consecvenţă. 

Aşadar, vom încerca să argumentăm cele susţinute în rândurile 
anterioare - şi care ar putea fi calificate, printr-o înţelegere superficială, 
drept scandaloase - analizând, cu atenţie crescută, poate cea mai 
importantă dintre ideile etalate în opera sa de către P. P. Panaitescu, şi 
anume aceea legată de adoptarea slavonismului cultural şi de rolul pe care 
influenţa slavă l-a avut în definirea realităţilor culturale medievale 
româneşti. Demersul nostru se va circumscrie modului în care Panaitescu a 
înţeles să-şi susţină credinţa sa ştiinţifică privind problema în discuţie, 
raportându-ne, după cum am precizat deja, la cele două creaţii-reper din 
opera istoricului, respectiv la primul studiu din volumul Interpretări 
româneşti - “Perioada slavonă" la români şi ruperea de cultura Apusului - şi 
la capitolul, analog prin subiectul tratat, din Introducerea la istoria culturii 
româneşti. 

Vom începe cu studiul publicat, pentru întâia oară, în primul număr al 
Revistei Fundaţiilor Regale din anul 1944, şi care - deloc întâmplător, având 
în vedere importanţa Intrinsecă a ideilor pe care le expunea, dar şi noutatea 
acestora - a fost aşezat de Panaitescu chiar în fruntea celebrului volum 
editat, la prima sa ediţie, în anul 1947. Iniţiativa autorului de a publica 
acest studiu, deşi printre ultimele ca redactare (1943) 6 , în primele pagini ale 
Interpretărilor româneşti este motivată şi de perspectiva integratoare pe care, 
din punct de vedere al conceptelor fundamentale ce stau la baza 
“interpretărilor" - rolul factorului economic şi rolul influenţei slave - acesta 
le oferă. 

Aşadar, alături de problema originii clasei boiereşti, studiu publicat, de 
altfel - în cadrul volumului de Interpretări -, imediat după "Perioada 
slavonă" la români, cel de care ne vom ocupa în următoarele rânduri dă 
adevărata valoare a modului, extrem de profund, în care Panaitescu a 
încercat să lămurească fenomene de maximă Importanţă, cu consecinţe 
complexe în istoria noastră medievală. Din nefericire, teza sa privind 
adoptarea slavonismului cultural, deşi de o valoare care s-a dovedit ulterior 
a fi incontestabilă, va fi calificată drept "erezie" ştiinţifică 7 şi va provoca 
reacţii vehemente în rândurile unor intelectuali de marcă ai Academiei 
Române, datorate, poate, nu numai unei percepţii incomplete a adâncilor 
observaţii istorice realizate de Panaitescu, ci şi unei conjuncturi politice 
absolut defavorabile promovării unor idei ce acordau influenţei slave un rol 
determinant în delimitarea personalităţii culturale şi spirituale a românilor. 

începând prin a-i defini pe români ca fiind “un popor romanic de limbă 
şi cultură latină, dacă nu de sânge, întrucât moştenirea traco-dacică trage 
mai mult în cumpănă în această din urmă privinţă" 8 , Panaitescu face - în 
primele rânduri ale studiului citat mai sus - un scurt elogiu tradiţiei 
romane, "impuls puternic al vieţii naţionale" 9 , şi continuă amintind faptul 
că, spre deosebire de celelalte popoare romanice - francezi, italieni, 
portughezi, spanioli - ramura orientală a romanităţii a avut o soartă diferită, 
constând, în principal, în apartenenţa religioasă a românilor la ortodoxie şi 

în neimplicarea acestora în orizontul creativ al culturii apusene 10 . După ce, 
în câteva rânduri, Panaitescu exemplifică comparativ diferenţele de evoluţie 
culturală a românilor în raport cu romanitatea occidentală, încheie afirmând 
că “Abia în veacul al XlX-lea, după secole ce par amorţite, lumina culturii 
occidentale începe să vie şi asupra noastră” 11 . 

“Care să fie cauza acestei rupturi între cultura apuseană şi română, 
acest zid chinezesc între noi şi civilizaţie ?” 12 se întreabă istoricul, anunţând, 
astfel, însăşi “intriga" studiului său. "Răspunsul - spune el - se află în toate 
cărţile de istorie a românilor, în aproape toate istoriile literaturii noastre, 
într-o unanimitate impresionantă: de vină este slavonismul şi, în parte, şi 
ortodoxia. Dacă românii n-ar fi avut nenorocirea să fie în drumul năvălirilor 
slavilor, dacă n-ar fi adoptat liturghia slavonă în Biserică şi de aci şi în 
cancelaria domnească, în actele private, în cronici şi în literatură, nu s-ar fî 
ridicat un zid între români şi apusul Europei. (...) după părerea istoricilor 
noştri, cultura slavonă şi, până la un punct, ortodoxia, ar fi de esenţă 
inferioară, nu se puteau dezvolta şi împiedecau contactul nostru cu 
Apusul" 13 . 

Prezentând această teorie ca fiind o paradigmă în orice încercare de 
studiu a culturii noastre medievale, teorie pe care au impus-o sau la care au 
aderat nume mari din peisajul cultural românesc, printre care istorici de 
marcă precum Xenopol sau Iorga 14 , Panaitescu îşi începe discursul său 
ştiinţific - de o luciditate şi profunzime pe măsura importanţei subiectului 
tratat - asociind o puternică notă peiorativă primei sale intervenţii împotriva 
amintitei teorii, caracterizată drept “impresionantă, nu atât prin logică, ci 
prin faptul că a strâns în jurul ei, cu puţine excepţii, aproape unanimitatea 
istoricilor şi a istoricilor literari " 15 şi care prezintă “serioase nedumeriri 
pentru cei ce gândesc, în loc să repete cele spuse de autorităţile ştiinţifice" 16 . 

Aşadar, formulând destul de rapid “introducerea" studiului său, 
constând în enunţarea “vechii” teorii şi a propriilor aprecieri cu privire la 
aceasta - aprecieri condensate în numai câteva rânduri ce exprimă dispreţul 
autorului pentru superficialitatea şi lipsa de echivoc a afirmaţiilor 
susţinătorilor teoriei în discuţie -, Panaitescu îşi începe demersul ştiinţific, 
referitor la “analiza faptelor istorice, adică originile şi rezultatul influenţei 
slavone la noi” 17 , enunţând câteva "principii de temelie ce reies din studiul 
culturii”, principii “foarte simple şi general verificate (...) ignorate de 
susţinătorii teoriei «nenorocirii slavone»" 18 . 

Rezumativ, Panaitescu le-a condensat în două afirmaţii referitoare la 
cultură: “Cultura este o manifestare a societăţii, nu este de sine stătătoare, 
cu posibilităţi proprii de evoluţie, independente de societate” 19 , realitate 
dublată de constanţa plasării popoarelor pe diferite trepte - inferioare sau 
superioare - de cultură, fapt datorat în principal, diferenţelor rasiale 20 , dar şi 
unor motive - economice, sociale şi politice - ce ţin de diversele împrejurări 
istorice, favorabile sau nu, ale momentului respectiv, motive pe care, în ceea 
ce-i priveşte pe români, autorul le va analiza cu obiectivitate în paginile 

Imediat următoare ale studiului; "nu există culturi impermeabile. (...) dacă 
un popor are nevoie de cultură şi a ajuns la un stadiu în care poate s-o 
adopte, el primeşte influenţele vecine sau mai depărtate" 21 . 

Enunţând aceste principii, a căror evidentă valabilitate şi valoare de 
conţinut nu poate fi contestată de nimeni, Panaitescu trage o concluzie 
firească, constând în faptul că "nu cultura şi influenţa slavonă au impiedicat 
pe români să se împărtăşească în trecut de cultura Apusului şi să se 
dezvolte în cadrul culturii lor slavone la o treaptă superioară a învăţăturii şi 
a creaţiei" 22 . Pornind de la această afirmaţie, marele istoric jalonează, în 
fapt, calea elaborării esenţei demersului său ştiinţific, vizând cercetarea 
adevăratelor cauze ale "treptei inferioare culturale pe care au stat românii 
până în veacul al XIX-lea " 23 şi, implicit, oferirea argumentelor istorice care 
să confirme valabilitatea principiilor - şi concluziei decurgând din acestea - 
prezentate în rândurile anterioare. 

Aşadar, analizând posibilităţile de cultură superioară în istoria 
românilor 24 , Panaitescu pune în discuţie principalele elemente de ordin 
social, economic şi politic care pot crea un cadru de favorabilitate pentru 
dezvoltarea maximă a unei culturi, şi a căror absenţă poate determina, 
dimpotrivă, un handicap major în încercarea unui popor de a crea sau 
asimila o formă superioară de cultură. începând prin a respinge categoric 
teoria conform căreia cultura slavonă, respectiv ortodoxia, ar fi de esenţă 
inferioară, idee pe care o califică, de altfel, drept "glumă" 25 , autorul îşi 
argumentează opinia amintind că "Slavonismul n-a împiedicat pe poloni să 
dea un Copemic şi nici ortodoxia n-a împiedicat reformele culturale ale lui 
Petru cel Mare" 26 . Mai mult decât atât, în ceea ce priveşte elementul rasial, 
faptul că românii au putut da mari realizări de cultură atunci când au fost 
puşi într-un mediu cultural favorabil - realitate istorică pe care autorul o 
întăreşte cu câteva exemple reprezentative din galeria personalităţilor 
culturale româneşti 27 - dovedeşte, la modul cel mai categoric, că treapta 
Inferioară pe care cultura românilor s-a găsit în perioada medievală a istoriei 
lor nu se datorează faptului că aceştia ar fi de rasă inferioară, ci unor motive 
de alt ordin, pe care Panaitescu le va analiza in rândurile următoare ale 
studiului său. 

Astfel, între cele mai importante "împrejurări defavorabile culturii la 
noi în ţară", autorul se referă la "lipsa de linişte şi lipsa de independenţă 
politică" - pe care le consideră drept "două cauze importante, care au 
împiedicat pe români să se ridice la o cultură originală şi creatoare " 28 - 
neuitând să remarce faptul că “deşi istoria noastră a fost în adevăr 
zbuciumată în comparaţie cu a Apusului (...), totuşi acest aspect nu trebuie 
exagerat şi nu el este cauza unică a lipsei de dezvoltare culturală mai 
înaltă" 29 . 

în continuare, Panaitescu defineşte lipsa unităţii politice româneşti 
drept "cauză mai importantă încă decât zbuciumul eroic al strămoşilor 
noştri" 30 , amintind că popoarele Europei occidentale au dat măsura maximă 

a posibilităţilor lor de creaţie culturală abia după ce au reuşit să realizeze 
unificarea politică a propriilor state. în comparaţie, evul mediu românesc s-a 
caracterizat prin separaţia politică a marilor noastre provincii istorice, fapt 
care a determinat imposibilitatea concentrării “forţelor vii ale neamului spre 
un ideal de cultură unic" 31 . 

Determinată, în parte, chiar de împrejurările de natură politică 
amintite în rândurile anterioare, cauzelor ce au concurat la perpetuarea 
unui cadru istoric defavorabil manifestărilor culturale superioare ale 
românilor li se adaugă viaţa noastră economică, a cărei organizare, în epoca 
la care facem referire, se rezuma - acutizându-se după instituirea 
monopolului economic otoman - la formele clasice ale autarhiei economice, 
incapabilă să asigure - civilizaţia fiind "strălucirea şi luxul popoarelor 
bogate " 32 - veniturile necesare dezvoltării ştiinţei, şcolilor, tehnicii şi a 
tuturor celorlalte "ingrediente" care să facă posibilă realizarea unei culturi 
autentice, de factură superioară. Fenomenul evidenţiat anterior determină şi 
"o oarecare impermeabilitate pentru influenţele culturale străine, care 
întotdeauna vin întâi pe calea legăturilor economice" 33 , finalitatea logică a 
analizei tuturor acestor împrejurări istorice fiind faptul că “Nu cultura 
slavonă-ortodoxă era impermeabilă, ci forma de viaţă a societăţii noastre" 34 . 

Această concluzie marchează, în structura studiului de a cărui exegeză 
ne ocupăm, punctul culminant al demersului panaitescian, desfăşurarea sa 
ulterioară făcând - prin metoda şi nivelul analizei istorice - dovada geniului 
ştiinţific ce îl plasează pe autor în rândul marilor nume ale intelectualităţii 
româneşti şi europene. Astfel, pornind de la principiul conform căruia 
"Pentru a defini o epocă nu e de ajuns să ştim ce anume s-a făcut în ea; e 
nevoie, în plus, să ştim ce nu s-a făcut, ce anume este imposibil în ea" 35 , 
Panaitescu face o incursiune, amplă şi de mare profunzime ştiinţifică - 
adevărat model de gândire teoretică -, în problematica, de altfel extrem de 
complicată, a structurilor mentale ce caracterizează omul medieval, în 
general, şi societatea medievală românească - de spirit şi structură 
tradiţionaliste - în special. în acest sens, analogiile pe care autorul le face, 
referitor la evul mediu românesc, cu specificul marilor organisme istorice 
europene în perioada "medievală" a dezvoltării lor, plasează demersul său 
într-o sferă aparte a gândirii ştiinţifice, într-un domeniu ce presupune nu 
numai o capacitate superioară de analiză, ci şi "fler" intelectual, o abilitate 
deosebită în manevrarea "gândului" istoric. Este vorba despre filozofia 
istoriei, care, aşa cum o definea Hegel, "nu înseamnă altceva decât a 
cuprinde istoria în perspectiva gândirii ei" 36 . 

Revenind la caracterizarea pe care P. P. Panaitescu o face societăţii 
româneşti medievale, vom reţine remarca privitoare la faptul că aceasta era 
agricolă nu numai "ca organizare, ci şi ca spirit; simţea ţărăneşte, avea 
nevoile unei culturi ţărăneşti populare, cu toată înţelepciunea ei naturală, 
dar nu simţea nevoia unei culturi tehnice şi intelectuale superioare" 37 . 
Realitatea acestui fenomen este întărită de autor prin analogia pe care o face 

cu perioada similară din istoria Occidentului medieval, în care "epoca 
merovingianâ şi cea care a urmat până la cruciate nu a dat o mare înflorire 
de cultură, tocmai pentru că societatea era redusă la seniorii proprietari şi la 
şerbii lor şl abia după ce au apărut oraşele comerciale din Flandra, Italia şi 
Germania, au apărut şi catedralele gotice, universităţile, epopeile şi 
descoperirile ştiinţifice" 38 . De asemenea, "în Imperiul Roman, câtă vreme 
romanii au fost agricultori în Italia centrală, n-au dat o civilizaţie originală şi 
abia după ce au luat din mâna cartaginezilor şi a grecilor comerţul 
mediteranean şi oraşele maritime, s-a născut o cultură mare, a romanilor" 39 . 

Aceste determinisme de ordin economic, extrem de importante pentru 
istoria oricărei culturi, se încadrează într-un fenomen general european, 
constând în faptul că "Prăbuşirea Imperiului Roman şi trecerea de la 
Antichitate la Ev Mediu a însemnat o ruralizare, dispariţia oraşelor, 
reducerea întregii economii la agricultură, decăderea culturii" 40 . începând 
din secolul al III-lea - moment care coincide, pentru istoria noastră, cu 
retragerea aurellană din Dacia - asistăm la decadenţa din ce în ce mai 
accentuată a ordinii intelectuale şi a culturii antice. în plus, cu germanii, 
"decadenţa continuă, ba chiar se accelerează şi e uşor de înţeles că 
barbarizarea a fost încă mai dezastruoasă pentru cultura spirituală decât 
pentru cea materială. Ceea ce se realizează în timpul dinastiilor ce domnesc 
asupra noilor state din bazinul occidental al Mediteranei, este decadenţa 
unei decadenţe" 41 . 

Fenomenul descris în rândurile anterioare coincide cu prima dintre 
cele trei etape ale alcătuirii şi organizării oricărui mare corp istoric, etape 
definite de către cel mai mare gânditor pe care Spania l-a dat culturii 
universale - Jose Ortega y Gasset - drept "situaţii spirituale distincte", 
specifice "dezvoltării marilor organisme istorice care şi-au îndeplinit cursul 
complet" 42 . în fapt, "De la o stare de spirit tradiţională se trece la o stare de 
spirit raţlonalistă, iar de la aceasta la un regim de misticism. Sunt (...) trei 
forme diferite ale mecanismului psihic, trei moduri distincte de funcţionare a 
aparatului mental al omului" 43 . 

Prima dintre cele trei etape, "starea de spirit tradiţionalistă care a 
acţionat în Evul nostru Mediu şi a călăuzit istoria grecească până în secolul 
al VlI-lea şi pe cea romană până în secolul al III-lea î. Ch." 44 . se 
caracterizează prin faptul că fiecare membru al societăţii vede în colectivitate 
“drept ceva de origine imemorială. Ea este cea care gândeşte prin fiecare, cu 
tezaurul său de mituri şl legende transmise de tradiţie; ea este cea care 
creează manierele juridice, sociale, riturile, dansurile, gesturile. (...) Individul 
se adaptează întotdeauna în reacţiile sale la un repertoriu colectiv care e 
primit prin transmitere dintr-un trecut sacru" 45 . Vom constata un caracter 
indezirabil a tot ceea ce se datorează exclusiv individualului, refuzul unei 
obiectivări - pe baze subiective - a noţiunii de individ ca atare, ipostază 
vulnerabilă şi insuficientă. în ordinea politică, în justiţie, în cultură şi în 
toate celelalte compartimente ce guvernează personalitatea socială a fiecărui 

Individ, "sufletul tradiţional va trăi acomodându-se respectuos în cadrul a 
ceea ce este constituit. Ceea ce e constituit are, tocmai pentru că este astfel, 
un prestigiu de nimic afectat (...) Când se prezintă o nouă necesitate, 
nimănui nu îi trece prin minte să reformeze structura a ceea ce e constituit; 
tot ce se face este să se găsească loc în el pentru faptul nou şl acesta să fie 
cantonat în blocul imemorial al tradiţiei -46 . 

Revenind, însă, la fenomenul istoric analizat în paragrafele anterioare - 
determinat de prăbuşirea civilizaţiei romane de stil orăşenesc şi prin declinul 
civilizaţiei antice din toată Europa 47 - trebuie să evidenţiem faptul că, aşa 
cum am opinat deja, acesta coincide, atât pentru popoarele occidentale în 
formare, cât şi pentru istoria poporului nostru, cu etapa tradiţionalistă din 
procesul "devenirii" oricărei naţiuni, etapă a cărei caracterizare rezumativă 
tocmai am prezentat-o. Dacă, însă, în Apus, trecerea la starea de spirit 
raţionalist-individualistă s-a făcut în primele secole ale celui de-al doilea 
mileniu, pentru societatea noastră acest fenomen "a întârziat" câteva 
veacuri, având drept consecinţă directă "amânarea" momentului renaşterii 
culturale româneşti. 

Pentru a înţelege, însă, modul în care raţionalismul apare şi se 
constituie ca structură bine definită a mecanismului psihic uman, cu toate 
consecinţele - de o importanţă vitală pentru dezvoltarea istorică pozitivă a 
oricărei colectivităţi - pe care le determină acest fenomen, trebuie să ne 
întoarcem la celebrul articol publicat în anul 1923 de către marele gânditor 
spaniol Ortega y Gasset. 

Astfel, vorbind despre tradiţionalism ca realitate istorică - "mecanismul 
real care face să funcţioneze sufletele pe parcursul anumitor epoci -48 - şi nu 
despre termenul omonim ce dă numele unei teorii filozofice şi politice 
contemporane, Ortega y Gasset defineşte personalitatea indivizilor - membri ai 
unei colectivităţi caracterizate de această "formă" mentală - ca fiind identică, în 
flecare om repetându-se un acelaşi suflet, "cu gânduri, amintiri, dorinţe şi 
emoţii egale" 49 . Aşa se explică faptul că în veacurile tradiţionaliste nu 
obişnuiesc să apară mari figuri cu fizionomie personală, unicele deosebiri 
importante între membrii corpului social fiind cele de stare, rang, funcţie sau 
clasă 50 . "Totuşi - spune autorul - în interiorul acestui suflet, ţesut din tradiţii 
şi sălăşuind în fiecare, începe numaidecât să se formeze un mic nucleu central: 
sentimentul individualităţii. (...) Acest nucleu al individualităţii care încolţeşte 
în sufletul tradiţionalist, ca larva unei insecte în miezul fructului, se constituie 
treptat într-o nouă instanţă, principiul sau imperativ opuse tradiţiei" 51 , 
individualismul şi antitradiţionallsmul fiind una şi aceeaşi forţă psihologică. 
Astfel 52 , în timp ce sufletul primitiv se integrează lumii pe care o găseşte gata 
constituită, cel raţionalist se delimitează treptat, deci ii neagă implicita 
soliditate, fertilizând şi accelerând facultatea intelectuală şi asigurând istoriei 
epocile cele med glorioase ale gândirii 53 . 

Este cazul renaşterii apusene - rezultat al ridicării oraşelor bogate de 
negustori din Italia, Olanda, Franţa 54 -, fenomen istoric pe care reputatul 

cercetător francez Jean Delumeau îl caracteriza astfel: "în acelaşi timp - 
progres spiritual paralel progresului material ea a determinat eliberarea 
individului, scoţându-1 din anonimatul medieval şi începând să-l dezlege de 
restricţii colective" 55 . 

Revenind la studiul lui P. P. Panaitescu şi la aspectele complexe 
pentru a căror bună înţelegere am făcut digresiunea anterioară, dorim să 
evidenţiem modul în care, prin pertinente observaţii istorice, marele 
cercetător român emite judecăţi similare cu ale proeminentelor personalităţi 
citate anterior. Spre exemplificare, vom reda un pasaj ce atinge semnificaţia 
unei veritabile încheieri, fiind reprezentativ pentru modul în care autorul 
delimitează adevăratele cauze ale treptei pe care s-a aflat cultura română 
până în secolul al XlX-lea, veac aflat în primă epocă modernă: "Noi am trăit o 
viaţă agricolă în forme patriarhale, iar cultura apuseană de spirit orăşenesc 
sau curtean ne era străină ca structură intimă. Cavalerul, ca şi curteanul şi 
orăşeanul, sunt individualişti, săteanul care trăieşte în comunitate de 
muncă este o parte a unui tot, trăieşte în comunitate şi prin comunitate. 
Orăşeanul care face negoţ cu socoteli şi afaceri e raţionalist: agricultorul e 
fatalist, intuitiv, legat de mersul vremii, de periodicitatea timpurilor. 
Orăşeanul care creează intreprinderi noi cu risc este dinamic şi creator, 
agricultorul este static şi tradiţionalist. Atâtea deosebiri care nu mai sunt de 
formă, ci de spirit, între cultura Apusului şi aceea a poporului nostru” 56 . 

Aşadar, slavonismul cultural - în fapt cultura bizantină modificată şi 
popularizată de slavi -, caracterizat de Panaitescu drept "cultură religioasă, 
cu imagini concrete, cu literatură de poveşti înţelepte, cu suflet sătesc, în 
contrast direct cu cultura Apusului, orăşenească, abstractă, 
corespunzătoare altui stadiu economic" 57 , cadra perfect cu dezvoltarea din 
acel moment a societăţii noastre, fiind, deci, necesară 58 . 

De altfel, în momentul in care societatea românească a atins un 
anumit stadiu de evoluţie - care nu mai permitea manifestări culturale 
exclusiv de natură slavo-bizantină -, respectiv la începutul secolului al XlX- 
lea, o dată cu naşterea burgheziei şi a capitalismului comercial 59 , 
slavonismul face loc, în mod firesc, unei alte faze culturale, iar "Cultura 
noastră devine din religioasă laică, din agricolă orăşenească (adică o cultură 
tehnică şi de şcoli înalte)" 60 . 

Deşi considerăm că - până in acest moment -, urmărind îndeaproape 
raţionamentul autorului, am reuşit să reflectăm, destul de fidel, aspecte - de 
altfel extrem de complicate - ale problemei adoptării slavonismului cultural şi a 
cauzelor reale pentru care societatea românească nu a putut manifesta, în 
perioada sa medievală, forme superioare de cultură, nu putem opri analiza 
celebrului studiu până nu vonj circumscrie, cu maximă atenţie, poate cel mai 
interesant aspect al problemei în discuţie, constituind, de altfel, subiectul 
principal al contradicţiilor de care aminteam la începutul articolului nostru. 

Este vorba despre problema conservării culturii slavone de către 
români multe veacuri după stingerea slavonismului etnic - slavii din Dacia 

dispar în totalitate în decursul secolelor al Xll-lea şi al XlII-lea 61 fenomen 
istoric pe care P. P. Panaitescu îl caracterizează ca fiind "poate mai 
interesant decât însăşi problema originilor influenţei slave asupra 
românilor" 62 . Deşi, la origini, adoptarea slavonismului cultural s-a făcut - în 
secolul X, pe filieră bulgară - de către clasa cuceritoare a boierilor, în fapt a 
"slaviilor dacici" (bulgari) 63 , care în această perioadă "reduseseră în ascultare 
pe rumâni" 64 , chiar şi după deznaţionalizarea totală a elitei războinice de 
proprietari slavi 65 "românii păstrează, ca o preţioasă tradiţie (s.n.), cultura 
lor bisericească şi politică încă cinci veacuri, până la sfârşitul veacului al 
XVII-lea, iar spiritul acestei culturi rămâne în haină românească până în 
veacul al XlX-lea" 66 . "Cum este cu putinţă aşa ceva?", se întreabă autorul. 
"Nu înseamnă oare - continuă el - că, în afară de limbă, adică de forma 
exterioară, această cultură nu era străină spiritului românesc, pentru ca 
românii s-o îmbrăţişeze multe veacuri de-a rândul?" 67 . Esenţa răspunsului său 
există, din nefericire, doar în paginile studiului publicat în Revista Fundaţiilor 
Regale, cel tipărit în Interpretările româneşti fiind privat poate de cea mai 
interesantă intervenţie ştiinţifică a autorului privind această problemă. în 
consecinţă, ne vom permite să redăm, în totalitate, două pasaje a căror 
eliminare - având în vedere conjunctura dificilă în care a apărut volumul - era 
oricum inevitabilă: "Aci atingem o latură mult mai adâncă şi mai complicată a 
problemei. Desigur, cultura este în legătură cu structura socială, dar cine 
creează această structură? împrejurările geografice, în parte, dar rasa în mai 
mare parte. Se pune, deci, întrebarea: nu cumva românii sunt legaţi de spiritul 
Răsăritului prin ceva mai adânc decât împrejurările, ce se pot schimba, ale 
stadiilor procesului evoluţiei sociale şi economice? Noi, românii, suntem, prin 
rasă, daci, traco-daci; numai prin cultură şi limbă - latini (căci populaţia 
băştinaşă de aci e dacică rasial, o spun antropologii: noi nu suntem rasial 
romani, adică italieni, iar coloniştii lui Traian nu erau din Italia, ci tot 
provinciali romanizaţi, mai ales din Orient). Această rasă dacică pare a aparţine 
spiritual mai mult Orientului decât Occidentului. 

învăţaţii care au studiat ortodoxia noastră, cei care au studiat sufletul 
popular românesc s-au pronunţat hotărât în acest sens: noi suntem urmaşii 
şi perpetuarea unei rase orientale, cu spirit static tradiţionalist, cu suflet de 
colectivitate, iubitor de forme plastice şi nu de abstracţiuni. Astfel sunt 
concluziunile lui Nae Ionescu, Vasile Băncilă, Lucian Blaga. 

Etnopsihologia şi mai ales studiul legăturilor ei cu rasa nu au dat încă 
rezultate definitive, dar aceasta este, din ce în ce mal mult, rezultatul spre 
care se îndreaptă aceste cercetări, aplicate poporului român. Şi atunci, dacă 
spiritul culturii apusene ne este congenital străin, nu numai că nu trebuie 
să învinuim slavonismul şi bizantinismul, ci trebuie să ne gândim la 
posibilitatea de dezvoltare a unei culturi româneşti mari şi originale, dar de 
spirit răsăritean ." 68 

“în ce priveşte problema specială religioasă, de ce suntem ortodocşi şi 
nu catolici, (...) Vom spune, pe scurt, că noi suntem dintre cei ce cred că 

ortodoxia răsăriteană este expresia sufletului nostru dacic, diferit de sufletul 
apusean; ortodoxia noastră nu este o influenţă slavă, ci, aşa cum e trăită de 
români, este o expresie a rasei. Aci n-a fost ruptă o tradiţie, ci, dimpotrivă, s- 
a păstrat o moştenire străveche într-o formă creştină" 69 . 

Ni se pare evidentă şi fundamentală încărcătura semantică a acestor 
afirmaţii. A spune că există ceva “mai adânc decât împrejurările, ce se pot 
schimba, ale stadiilor procesului evoluţiei sociale şi economice, adică a ne 
delimita etno-rasial în sensul unei specificităţi "per se", deschide 
posibilitatea unui nivel de analiză cu perspective nebănuite. Despre o atare 
abordare, făcută într-o manieră elocventă, se poate afirma, cu certitudine, 
că asigură principalul suport conceptual al studiului, şi că, în fapt, îi oferă 
însă acestuia o coerenţă retrospectivă impecabilă. 

Plasată la antipozi, şi cu totul surprinzătoare, va fi, însă, accepţiunea 
"specificului românesc" 70 , aşa cum autorul îi încearcă acestuia definirea în 
Cuvântul înainte de la Introducerea la istoria culturii româneşti. Explicită, şi 
în aceeaşi măsură, sugerând - prin locul ocupat - un caracter programatic, 
delimitarea acestui "specific" vădeşte o modificare fundamentală a 
principiilor de identificare. 

într-un text "condimentat" cu ajustări ideologice, lipsite de substanţă 
şi specifice “limbii de lemn", "sufletul nostru dacic" va înceta surprinzător a 
mal fi cauza unui mod special de a “reacţiona în faţa împrejurărilor vieţii", şi 
suportul unui specific naţional ce-şi alege într-o manieră recurentă şi 
distinctă căile adaptării. Aceasta în condiţiile în care însuşi autorul îl 
delimitase ca premisă fundamentală a unui traseu istoric în care opţiunile 
temperamentale se pot metamorfoza în deprinderi. 

Matriţa geografică şi "temperamentul tragic al strămoşilor daci", 
considerate în "Perioada slavonă" drept receptacule ideale, atât pentru 
penetrarea ortodoxiei şi slavonismului, dar şi drept baze explicative ale 
conservatorismului şi imobilismului partiarhal, vor fi efectiv dezavuate, 
un anumit "mod de viaţă materială" 71 preluând responsabilitatea pentru 
fizionomia formală a sufletului popular românesc. Acest "mod de viaţă" 
se transformă dintr-o moştenire a unei rase "cu spirit static 
tradiţionalist", de sorginte orientală, într-o circumstanţă permanentă în 
care “munca colectivă" 72 nu mai este determinată de "sufletul de 
colectivitate" ci apare drept o formă eficientă de răspuns adaptativ, ce 
pregăteşte, printre rânduri, disponibilitatea ulterioară a unei alte 
colectivizări. 

Ca o consecinţă a acestei fundamentale modificări, ce transferă, 
practic, analiza istorică pe un palier inconsistent, cel puţin faţă de 
profunzimea opiniilor emise în studiul din 1944, problema adoptării 
slavonismului cultural de către români va cunoaşte şi ea o abordare radical 
schimbată. în primul rând, volumul minimal al observaţiilor trădează un 
considerabil dezinteres faţă de ceea ce, cu două decenii înainte, era statuat 
drept fapt fundamental al istoriei noastre medievale. 

în al doilea rând, eludarea programatică a unei mentalităţi distincte ce 
explica printr-o disponibilitate temperamentală permeabilitatea deosebită a 
românilor faţă de cultura slavo-bizantină, va lipsi observaţiile asupra acestei 
problematici de întregul fundament conceptual ce susţine diagnoza din 
primul studiu, şi, într- adevăr, adoptarea slavonismului cultural devine “mai 
greu de explicat” 73 . Este firesc, câtă vreme, în text, autorul preferă o 
explicaţie pe baze sociale. Mai mult, slavonismul devine numai “un aspect al 
diferenţierii culturale între clasa stăpânitoare şi cea dependentă” 74 . 

în aceste condiţii, abordarea evenimenţială va afecta şi problema 
adoptării şi conservării ortodoxiei, cea care, în primul studiu, va însoţi şi 
nuanţa fidel întreaga şi omogena concepţie asupra specificului românesc, ce 
în plan istoric devine tradiţie. Ori, tocmai profunzimea observaţiilor asupra 
specificului românesc, prezente în "Perioada slavonă“, ne-a recomandat 
această abordare exegetică. Am încercat să argumentăm că analiza iniţială, 
cea care a dat măsura unui istoric de geniu, şi care permite prolifice 
constatări, a fost, practic, complet eludată. Deşi preocupările au rămas 
neschimbate, metodele de analiză ne apar organic distincte, răstimpul de 
două decenii fiind, în fapt, delimitat de suporturi conceptuale antagonice şi 
evidenţiind o inconsecvenţă lipsită de echivoc. Considerăm, totuşi, că este de 
datoria noastră să facem remarcată consistenţa deosebită a primului studiu, 
privind "Perioada slavonă" la români şi ruperea de cultura Apusului, care, 
practic, eclipsează tributul ideologic şi abordarea eronată din Introducerea la 
istoria culturii româneşti, şi care, în aceeaşi măsură, scuză orice eroare 
ulterioară. 

CONTRADICTORY ASPECTS OF P.P. PANAITESCU'S WORKS. 

SLAVONISM IN THE CULTURAL HISTORY OF ROMANIANS. 

Summary 

This paper tries to resume, without any polemic character, the 
problem that regards the acquiring of the cultural slavonism by the 
Romanians. This essay is based on the contradictory, even antagonistic 
position that P.P. Panaintescu adopted in his historian speeches when he 
approached this reality. 

Thus, after the compared analysis of two positions expressed in the 
time interval of two decades - the one from Romanian interpretations and the 
one from Introduction to the History of Romanian Culture - the author 
remarks a surprising inconsistency in the way the great historian sustained 
his own theories. The fundamental change of the conceptual model, as a 
premise of the historic appliance, obvious in the Introduction to the History 
of Romanian Culture, even though practically canceling both the first 
studies’ principles and results, does not disturb the initially exposed 
observations, whose profoundness the author of these lines tries to 
emphasize. 

